b'\n_START_ARTICLE_\nThe Legend of Zelda: Skyward Sword\n_START_SECTION_\nKehitys\n_START_PARAGRAPH_\nShigeru Miyamoto vahvisti huhtikuussa 2008 ett\xc3\xa4 Zelda-tiimi kokoontuu j\xc3\xa4lleen tekem\xc3\xa4\xc3\xa4n uusia pelej\xc3\xa4, ja kertoi my\xc3\xb6hemmin saman vuoden E3-messuilla ett\xc3\xa4 tiimi on tekem\xc3\xa4ss\xc3\xa4 uutta Zelda-peli\xc3\xa4 Wiille. Marraskuun Official Nintendo Magazinessa kuitenkin huomioitiin, ett\xc3\xa4 kehitt\xc3\xa4j\xc3\xa4t ovat vasta suunnitteluvaiheessa, ja vuoden 2009 E3-messuille suunniteltu esittely olisi ollut vain optimistinen arvio._NEWLINE_Vaikka grafiikat eiv\xc3\xa4t olleet valmiita pelillist\xc3\xa4 esittely\xc3\xa4 varten, juoni oli jo l\xc3\xa4hes valmis ja joillekin lehdist\xc3\xb6n edustajille esiteltiin pelist\xc3\xa4 yksi taiteellinen konseptikuva. Kuva laitettiin julkiseen levitykseen muutamaa p\xc3\xa4iv\xc3\xa4\xc3\xa4 my\xc3\xb6hemmin. Kuvassa l\xc3\xa4hes aikuinen Link kantaa vasemmassa k\xc3\xa4dess\xc3\xa4\xc3\xa4n kilpe\xc3\xa4, ja h\xc3\xa4nen selk\xc3\xa4ns\xc3\xa4 takana seisoo mystinen naishahmo. Haastattelussa Miyamoto antoi vihjeen juonesta huomioimalla, ettei Link pid\xc3\xa4 miekkaa k\xc3\xa4dess\xc3\xa4, mik\xc3\xa4 johti spekulointiin siit\xc3\xa4 ett\xc3\xa4 hahmo olisi Master Swordin hahmontuma._NEWLINE_Miyamoto kertoi my\xc3\xb6s ett\xc3\xa4 Wii MotionPlus tulee olemaan olennainen osa pelaamista. Eiji Aononuma, joka ei t\xc3\xa4ll\xc3\xa4 kertaa toimi ohjaajana, sanoi my\xc3\xb6hemmin ett\xc3\xa4 lis\xc3\xa4laite on pakollinen pelin pelaamista varten. Vaikka Wii Motionplus -tuki j\xc3\xa4tettiin yhdess\xc3\xa4 vaiheessa pois Aonuman mielletty\xc3\xa4 sen tehottomaksi, se palautettiin Katsuya Eguchin luotua Miyamoton pyynn\xc3\xb6st\xc3\xa4 samanlaisen miekkailun kuin Wii Sports Resortissa.\n_START_SECTION_\nJuoni\n_START_PARAGRAPH_\nSkyward Swordin tarina sijoittuu kronologisesti pelisarjan ensimm\xc3\xa4iseksi, aikaan ennen kuin Hyrulen kuningaskunta perustettiin ja se selvent\xc3\xa4\xc3\xa4 muun muassa Master Swordin ja Ganonin alkuper\xc3\xa4\xc3\xa4._NEWLINE_Peli alkaa taivaalla leijuvalta saarelta nimelt\xc3\xa4 Skyloft, jossa pelin sankari Link ja h\xc3\xa4nen lapsuudenyst\xc3\xa4v\xc3\xa4ns\xc3\xa4 Zelda ovat syntyneet ja kasvaneet. Link on ritarioppilas, joka on valmistumassa seremoniaan, jossa h\xc3\xa4nen on m\xc3\xa4\xc3\xa4r\xc3\xa4 lent\xc3\xa4\xc3\xa4 Loftwingiksi kutsutulla linnulla ja valmistua ritariksi. Link onnistuukin, ja sen j\xc3\xa4lkeen h\xc3\xa4n ja Zelda juhlivat h\xc3\xa4nen voittoaan l\xc3\xa4htem\xc3\xa4ll\xc3\xa4 yhdess\xc3\xa4 lent\xc3\xa4m\xc3\xa4\xc3\xa4n Loftwing-linnuillaan taivaalle. Outo myrsky imee Zeldan pilvien alle maan pinnalle, ja Link selvi\xc3\xa4\xc3\xa4 t\xc3\xa4p\xc3\xa4r\xc3\xa4sti takaisin Skyloftille._NEWLINE_Pian Link tapaa Skyloftilla oudon olennon nimelt\xc3\xa4 Fi. Fi selitt\xc3\xa4\xc3\xa4 olevansa jumalatar Hylian luoma olento, jonka tarkoituksena on toimia oppaana valitulle sankarille. Fi on Goddess Sword -nimisess\xc3\xa4 miekassa el\xc3\xa4v\xc3\xa4 henki, josta tulee Linkin luotettu apuri._NEWLINE_Link ja Fi l\xc3\xa4htev\xc3\xa4t maan pinnalle etsim\xc3\xa4\xc3\xa4n Zeldaa. He seuraavat Zeldan j\xc3\xa4lki\xc3\xa4 l\xc3\xa4pi useiden alueiden ja temppelien. Matkalla Link tapaa my\xc3\xb6s demonilordi Ghirahimin, joka oli vastuussa myrskyst\xc3\xa4 joka kaappasi Zeldan. Ghirahim on my\xc3\xb6s Zeldan per\xc3\xa4ss\xc3\xa4, ja aikoo k\xc3\xa4ytt\xc3\xa4\xc3\xa4 Zeldaa pahan mestarinsa henkiinher\xc3\xa4tt\xc3\xa4miseen._NEWLINE_Link kuulee my\xc3\xb6hemmin, ett\xc3\xa4 Zelda on kulkenut ajan portin l\xc3\xa4vitse, ja p\xc3\xa4\xc3\xa4st\xc3\xa4kseen itse portin l\xc3\xa4pi Linkin t\xc3\xa4ytyy vahvistaa Goddess Sword -miekkaansa ker\xc3\xa4\xc3\xa4m\xc3\xa4ll\xc3\xa4 kolme pyh\xc3\xa4\xc3\xa4 liekki\xc3\xa4. Ker\xc3\xa4tty\xc3\xa4\xc3\xa4n liekit ne takovat Goddess Swordin vahvemmaksi paljastaen miekan oikean muodon, joka on Master Sword. Link kulkee ajan portin l\xc3\xa4vitse tuhat vuotta menneisyyteen, ja tapaa viimein Zeldan. Zelda selitt\xc3\xa4\xc3\xa4 saaneensa selville olevansa jumalatar Hylian reinkarnaatio, ja ett\xc3\xa4 Linkin kohtalona on tuhota muinainen pahuus nimelt\xc3\xa4 Demise._NEWLINE_Zelda j\xc3\xa4\xc3\xa4 itse menneisyyteen pit\xc3\xa4\xc3\xa4kseen yll\xc3\xa4 sinetti\xc3\xa4 mik\xc3\xa4 pit\xc3\xa4\xc3\xa4 Demisen vangittuna. Linkin seuraava teht\xc3\xa4v\xc3\xa4 on l\xc3\xb6yt\xc3\xa4\xc3\xa4 itse jumalten taakseen j\xc3\xa4tt\xc3\xa4m\xc3\xa4 mahtava voima Triforce, jonka avulla h\xc3\xa4n voi tuhota Demisen. Link l\xc3\xb6yt\xc3\xa4\xc3\xa4 lopulta Triforcen Skyloftilta, ja esitt\xc3\xa4\xc3\xa4 sille toiveen Demisen tuhoamiseksi. Demise tuhoutuukin, ja Zelda her\xc3\xa4\xc3\xa4 j\xc3\xa4lleen tuhannen vuoden unestaan. Juuri kun kaikki n\xc3\xa4ytt\xc3\xa4\xc3\xa4 ratkenneen, Ghirahim ilmestyy ja nappaa Zeldan. Ghirahim selitt\xc3\xa4\xc3\xa4, ett\xc3\xa4 vaikka h\xc3\xa4nen mestarinsa Demise onkin nykyajassa tuhottu Triforcen ansiosta, h\xc3\xa4n aikoo k\xc3\xa4ytt\xc3\xa4\xc3\xa4 ajan porttia siirty\xc3\xa4kseen takaisin menneisyyteen, jossa Demise on viel\xc3\xa4 hengiss\xc3\xa4 vaikkakin vangittuna. Ghirahim siirtyy portilla menneisyyteen Zelda mukanaan, ja Link seuraa per\xc3\xa4ss\xc3\xa4. Ghirahim onnistuu her\xc3\xa4tt\xc3\xa4m\xc3\xa4\xc3\xa4n Demisen henkiin, ja Linkin ainoa vaihtoehto on voittaa Demise kaksintaistelussa. Link onnistuu, ja Demise on viimein kukistettu. Ennen tuhoutumistaan Demise kuitenkin vannoo, ett\xc3\xa4 h\xc3\xa4nen vihansa tulee syntym\xc3\xa4\xc3\xa4n uudelleen ja vainoavan Linkin ja Zeldan j\xc3\xa4lkel\xc3\xa4isi\xc3\xa4 ikuisesti._NEWLINE_Lopulta Link ja Fi ovat suorittaneet teht\xc3\xa4v\xc3\xa4ns\xc3\xa4, ja Link asettaa Master Swordin temppeliin. Fi kiitt\xc3\xa4\xc3\xa4 Linki\xc3\xa4 heid\xc3\xa4n yhteisest\xc3\xa4 seikkailustaan, ja asettuu ikuisesti nukkumaan Master Swordiin. Lopuksi Zelda kertoo kuinka h\xc3\xa4n haluaa j\xc3\xa4\xc3\xa4d\xc3\xa4 asumaan maan p\xc3\xa4\xc3\xa4lle eik\xc3\xa4 palata takaisin Skyloftiin, mik\xc3\xa4 antaa perustan tarinan my\xc3\xb6hemmiss\xc3\xa4 osissa n\xc3\xa4ht\xc3\xa4v\xc3\xa4lle Hyrulen kuningaskunnalle.\n_START_SECTION_\nVastaanotto\n_START_PARAGRAPH_\nEdge antoi Skyward Swordille arvosanan 10/10. Official Nintendo Magazine antoi pelille arvosanan 98\xc2\xa0% ja kutsui sit\xc3\xa4 \xe2\x80\x9dparhaaksi Zelda-peliksi\xe2\x80\x9d.'